ফ্রিডরিখ হায়েক
ফ্রিডরিখ আগস্ট ফন হায়েক (৮ মে ১৮৯৯ - ২৩ মার্চ ১৯৯২) ছিলেন একজন অস্ট্রিয়ান-ব্রিটিশ অর্থনীতিবিদ এবং রাজনৈতিক দার্শনিক যিনি অর্থনীতি, রাজনৈতিক দর্শন, মনোবিজ্ঞান, বুদ্ধিবৃত্তিক ইতিহাস এবং অন্যান্য ক্ষেত্রে অবদান রেখেছিলেন। অর্থ, অর্থনৈতিক পরিস্থিতি এবং অর্থনৈতিক, সামাজিক ও প্রাতিষ্ঠানিক ঘটনাগুলোর আন্তঃনির্ভরতার বিষয়ে কাজ করার জন্য হায়েক ১৯৭৪ সালে গুনার মারদালের সাথে যৌথভাবে অর্থনীতিতে নোবেল স্মারক পুরস্কার লাভ করেন। মূল্য কীভাবে তথ্য যোগাযোগ করার মাধ্যম হয়ে উঠে, সে বিষয়ে তার গবেষণাকে অর্থনীতিতে একটি গুরুত্বপূর্ণ অবদান হিসাবে গণ্য করা হয়। এটি তার পুরস্কার প্রাপ্তিতে গুরুত্বপূর্ণ ভূমিকা রেখেছিল। কিশোর বয়সে হায়েক প্রথম বিশ্বযুদ্ধে যোগদান করেন। পরে তিনি বলেছিলেন যে এই যুদ্ধের সময় স্বচক্ষে দেখা ভুলগুলো এড়াতে সাহায্য করার ইচ্ছা তাকে অর্থনীতিতে আকৃষ্ট করেছিল। তিনি ভিয়েনা বিশ্ববিদ্যালয় থেকে ১৯২১ সালে আইনে এবং ১৯২৩ সালে রাষ্ট্রবিজ্ঞানে ডক্টরেট ডিগ্রি অর্জন করেন। পরবর্তীকালে তিনি অস্ট্রিয়া, গ্রেট ব্রিটেন, মার্কিন যুক্তরাষ্ট্র এবং জার্মানিতে বসবাস ও কাজ করেন। তিনি ১৯৩৮ সালে ব্রিটিশ নাগরিক হন তার একাডেমিক জীবনের বেশিরভাগই কেটেছে লন্ডন স্কুল অফ ইকোনমিক্সে, পরে শিকাগো বিশ্ববিদ্যালয়ে এবং ফ্রেইবার্গ বিশ্ববিদ্যালয়ে । তিনি অস্ট্রিয়ান স্কুল অফ ইকোনমিক্সের অন্যতম প্রধান অবদানকারী হিসাবে বিবেচিত হন। ২০ শতকের বিভিন্ন রাজনৈতিক আন্দোলনের উপর হায়েকের যথেষ্ট প্রভাব ছিল এবং তার ধারণা আজও বিভিন্ন রাজনৈতিক পটভূমি থেকে চিন্তাবিদদের প্রভাবিত করে চলেছে। যদিও তাকে মাঝে মাঝে রক্ষণশীল হিসেবে বর্ণনা করা হয় কিন্তু হায়েক নিজেকে রক্ষণশীল মনে করতেন না। তিনি নিজেকে একজন ধ্রুপদী উদারপন্থী হিসেবে উপস্থাপন করতেন। মন্ট পেলেরিন সোসাইটির সহ প্রতিষ্ঠাতা হিসেবে তিনি যুদ্ধোত্তর যুগে ধ্রুপদী উদারনীতির পুনরুজ্জীবনে অবদান রেখেছিলেন। তার সবচেয়ে জনপ্রিয় বই দ্য রোড টু সার্ফডম মূল প্রকাশের পর থেকে আট দশক ধরে বহুবার পুনঃপ্রকাশিত হয়েছে। হায়েক অর্থনীতিতে তার একাডেমিক অবদানের জন্য ১৯৮৪ সালে অর্ডার অফ দ্য কম্প্যানিয়ন্স অফ অনারের সদস্য নিযুক্ত হন। তিনি ১৯৮৪ সালে হ্যান্স মার্টিন শ্লেয়ার পুরস্কারের প্রথম বিজয়ী ছিলেন অসামান্য অবদানের জন্য তিনি ১৯৯১ সালে রাষ্ট্রপতি জর্জ এইচডব্লিউ বুশের কাছ থেকে রাষ্ট্রপতির স্বাধীনতা পদক লাভ পেয়েছিলেন। আমেরিকান ইকোনমিক রিভিউতে প্রথম ১০০ বছরে প্রকাশিত শীর্ষ বিশটি নিবন্ধের একটি হিসাবে তার নিবন্ধ "সমাজে জ্ঞানের ব্যবহার" নির্বাচিত হয়েছিল।